《范坟诗》
元代·孛朮鲁翀

忠文峨眉英，始也迹甚微。堂堂薛简肃，旟隼西南飞。

其人古廉守，肯持蒟酱归。所得一伟人，天下大布衣。

引以宾王家，光映春官闱。昭陵宋仁主，前星久无辉。

犯讳言所难，雷电每霁威。雄哉鍊石手，妙补天巍巍。

丞相江南来，云掩扶桑晖。旧德陈苦辞，往往阨谤讥。

诸贤抗章疏，弱卒攻坚围。公力斡禹鼎，正气砰黄扉。

荆舒愤至骨，斥语笔自挥。赠之以蕙兰，何往无芳菲。

时公与司马，声谐玉琴徽。解冠挂神武，甘老西山薇。

九宇日瞀瞀，赤子将畴依。两公幸无恙，起拯或庶几。

嗣君元祐初，痛洗前人非。民望属司马，欲遁天为鞿。

帝命起公卧，门久车马騑。君实了吾事，此外何所希。

清风溢寰海，不啻严陵矶。公既晚家许，道德人所腓。

襄城下封竁，汝颍皆京圻。我来访遗垄，名姓存依稀。

来仍散兵烬，雨雪无留霏。公名在天下，岂逐薤露晞。

谁能禁耕牧，盛事乘薪机。吾力不足振，感叹徒歔欷。

作者简介：（公元一二七九年至一三三八年）字子翚，号菊潭，先为隆安人，后徙顺阳。生于元世祖至元十六年，卒于惠宗至元四年，年六十岁。勤于学。隐居不仕，学行为州里所敬。大德末，因荐授襄阳县教谕。文宗时，以书信拜见王约，王约看后对他的才能非常赞赏，就让他署任郡学正。此后又把他推荐到中书省，提升他任翰林国史院编修官。